b"\n_START_ARTICLE_\nPary\xc5\xbeiaus aviacijos paroda\n_START_PARAGRAPH_\nPary\xc5\xbeiaus aviacijos paroda (pranc. Salon International de l'A\xc3\xa9ronautique et de l'Espace, Paris-Le Bourget)\xc2\xa0\xe2\x80\x93 seniausia ir did\xc5\xbeiausia aviacijos paroda pasaulyje. Pirm\xc4\x85 kart\xc4\x85 surengta 1909\xc2\xa0m. \xc5\xa0iuo metu rengiama nelyginiais metais Le Bur\xc5\xbe\xc4\x97 oro uoste, \xc5\xa1iaurin\xc4\x97je Pary\xc5\xbeiaus dalyje._NEWLINE_J\xc4\x85 organizuoja Pranc\xc5\xabzijos aeronautikos pramon\xc4\x97s asociacija (Groupement des Industries Fran\xc3\xa7aises A\xc3\xa9ronautiques et Spatiales, Gifas). Tai daugiausia komercinis renginys, kuriame pristatomi kariniai ir civiliniai orlaiviai; pla\xc4\x8diai \xc4\xafvardijamas kaip presti\xc5\xbei\xc5\xa1kiausia tokio tipo paroda pasaulyje. \xc4\x8cia prane\xc5\xa1ama apie pagrindines orlaivi\xc5\xb3 pardavimo sutartis, sudarytas tarp gamintoj\xc5\xb3. Parodoje dalyvauja stambiausi tarptautiniai orlaivi\xc5\xb3 gamintojai, taip pat kai kuri\xc5\xb3 \xc5\xa1ali\xc5\xb3 ginkluot\xc5\xb3j\xc5\xb3 paj\xc4\x97g\xc5\xb3 atstovai.\n_START_SECTION_\nIstorija\n_START_PARAGRAPH_\nParodos istorijos i\xc5\xa1takos siekia XX a. pirm\xc4\x85j\xc4\xaf de\xc5\xa1imtmet\xc4\xaf. Dar 1908\xc2\xa0m. dalis Pary\xc5\xbeiaus automobili\xc5\xb3 parodos buvo skirta aviacijai. Po met\xc5\xb3 paroda vyko Did\xc5\xbeiuosiuose r\xc5\xabmuose (Grand Palais) nuo rugs\xc4\x97jo 25 iki spalio 17 d. Tuomet apsilank\xc4\x97 per 100 000 lankytoj\xc5\xb3, nor\xc4\x97dami i\xc5\xa1vysti \xc4\xafvairiausius i\xc5\xa1radimus, pristatytus net 380-ties eksponent\xc5\xb3. Prie\xc5\xa1 Pirm\xc4\x85j\xc4\xaf pasaulin\xc4\xaf kar\xc4\x85 buvo surengtos dar keturios parodos. Po karo paroda buvo surengta 1919\xc2\xa0m. ir nuo 1924\xc2\xa0m. vykdavo kas dvejus metus, iki kol v\xc4\x97l buvo nutraukta d\xc4\x97l Antrojo pasaulinio karo. Pra\xc4\x97jus vieneriems metams, t. y. 1946\xc2\xa0m. dar kart\xc4\x85 buvo surengta ir nuo 1949\xc2\xa0m. vykdavo nelyginiais metais._NEWLINE_Paroda ir toliau vyko Did\xc5\xbeiuosiuose r\xc5\xabmuose, o 1949-\xc5\xb3j\xc5\xb3 met\xc5\xb3 skraidymo pasirodymai buvo perkelti \xc4\xaf Orli oro uost\xc4\x85. 1953\xc2\xa0m. visa paroda buvo perkelta \xc4\xaf Le Bur\xc5\xbe\xc4\x97 oro uost\xc4\x85. 1971\xc2\xa0m. buvo pristatytas nat\xc5\xabralaus dyd\xc5\xbeio Airbus A300 koncepcinis modelis, o 1973\xc2\xa0m. buvo pristatyti nauji DC-10 ir Lockheed Tristar orlaivi\xc5\xb3 modeliai._NEWLINE_1961\xc2\xa0m. (fig\xc5\xabrinio skraidymo metu) ir 1965\xc2\xa0m. (nusileidimo metu) \xc4\xafvyko dvi bombone\xc5\xa1i\xc5\xb3 Convair B-58 Hustler aviakatastrofos.\n_START_SECTION_\n1973\xc2\xa0m.\n_START_PARAGRAPH_\n1973\xc2\xa0m. bir\xc5\xbeelio 3 d. Tupolev Tu-144 orlaivis (registracijos numeris\xc2\xa0\xe2\x80\x93 77102) sudu\xc5\xbeo pasirodymo metu. Staigiai kildamas l\xc4\x97ktuvas neteko grei\xc4\x8dio ir nepaisant bandymo i\xc5\xa1tiesinti smigimo \xc5\xbeemyn metu sudu\xc5\xbeo. \xc4\xaevykio metu buvo sugriauta 15 pastat\xc5\xb3, \xc5\xbeuvo 6 \xc4\xafgulos nariai ir 8 \xc5\xbemon\xc4\x97s buv\xc4\x99 ant \xc5\xbeem\xc4\x97s, taip pat kiti 60 \xc5\xbemoni\xc5\xb3 patyr\xc4\x97 rimtus su\xc5\xbealojimus._NEWLINE_\xc5\xa0io incidento prie\xc5\xbeastys lieka gin\xc4\x8dytinos. Pagal vien\xc4\x85 teorij\xc4\x85, Tu-144 band\xc4\x97 i\xc5\xa1vengti French Mirage persekiojimo l\xc4\x97ktuvo, kuris band\xc4\x97 j\xc4\xaf nufotografuoti. Kita\xc2\xa0\xe2\x80\x93 kad Tu-144 ir Concorde lenktyni\xc5\xb3 metu, nor\xc4\x97dama nustelbti Concorde, Tu-144 \xc4\xafgula nusprend\xc4\x97 atlikti manevr\xc4\x85, kuriam l\xc4\x97ktuvas nebuvo pritaikytas.\n_START_SECTION_\n1989\xc2\xa0m.\n_START_PARAGRAPH_\n38-osios Pary\xc5\xbeiaus aviacijos parodos metu buvo pristatytos erdv\xc4\x97laivi\xc5\xb3 gamybos technologijos i\xc5\xa1 NATO ir Var\xc5\xa1uvos sutarties organizacijos nari\xc5\xb3. Parodomojo skryd\xc5\xbeio metu sudu\xc5\xbeo Mikojan MiG-29, ta\xc4\x8diau auk\xc5\xb3 buvo i\xc5\xa1vengta. Taip pat pirm\xc4\x85 kart\xc4\x85 u\xc5\xbe Taryb\xc5\xb3 S\xc4\x85jungos rib\xc5\xb3 buvo pristatytas Buran erdv\xc4\x97laivis, transportuojamas Antonov An-225 orlaivio.\n_START_SECTION_\n2005\xe2\x80\x932009\xc2\xa0m.\n_START_PARAGRAPH_\nPo 2003\xc2\xa0m. nuosmukio d\xc4\x97l Irako karo, 2005\xc2\xa0m. \xc4\xaf parod\xc4\x85 sugr\xc4\xaf\xc5\xbeo JAV aviakompanijos, pristatydamos didel\xc4\xaf kiek\xc4\xaf orlaivi\xc5\xb3. Tuomet tvyrojo \xc4\xaftempta atmosfera d\xc4\x97l neseniai prad\xc4\x97to Pasaulio prekybos organizacijos bylin\xc4\x97jimosi, kurio metu Jungtin\xc4\x97s Valstijos nepagr\xc4\xafstai tvirtinto, jog PPO suteik\xc4\x97 prie\xc5\xa1taring\xc4\x85 dotacij\xc4\x85 bendrovei \xe2\x80\x9eAirbus\xe2\x80\x9c._NEWLINE_2009\xc2\xa0m. parodos metu buvo pagerbtos \xe2\x80\x9eAir France\xe2\x80\x9c skryd\xc5\xbeio 447 aviakatastrofos aukos.\n_START_SECTION_\n2011\xc2\xa0m.\n_START_PARAGRAPH_\nTai buvo 49-oji Pary\xc5\xbeiaus aviacijos paroda, kurioje dalyvavo 2100 tarptautini\xc5\xb3 eksponent\xc5\xb3. 28 paviljonuose buvo pristatyta 150 orlaivi\xc5\xb3, tarp j\xc5\xb3 ir Saul\xc4\x97s energija varomas Solar Impulse. Pirm\xc4\x85 kart\xc4\x85 parodoje dalyvavo Kinijos orlaivi\xc5\xb3 gamintojas \xe2\x80\x9eComac\xe2\x80\x9c; taip pat buvo pristatytos dvi nauj\xc5\xb3 \xe2\x80\x9eBoeing\xe2\x80\x9c keleivini\xc5\xb3 ir krovinini\xc5\xb3 orlaivi\xc5\xb3 versijos\xc2\xa0\xe2\x80\x93 747-8 ir 787._NEWLINE_Demonstracin\xc4\x97 A380 versija sudu\xc5\xbeo dar prie\xc5\xa1 parodos atidarym\xc4\x85 ir tur\xc4\x97jo b\xc5\xabti pakeista. Tuo tarpu naujas A400M karinis orlaivis susid\xc5\xabr\xc4\x97 su variklio gedimais, bet visgi gal\xc4\x97jo atlikti kelet\xc4\x85 parodom\xc5\xb3j\xc5\xb3 skryd\xc5\xbei\xc5\xb3. \xe2\x80\x9eAirbus\xe2\x80\x9c pri\xc4\x97m\xc4\x97 apie 910 u\xc5\xbesakym\xc5\xb3 u\xc5\xbe $88 mlrd. JAV doleri\xc5\xb3, \xc4\xafskaitant $60 mlrd. u\xc5\xbe A320neo, u\xc5\xbesakyt\xc4\x85 \xe2\x80\x9eGECAS U.S.\xe2\x80\x9c, o \xe2\x80\x9eBoeing\xe2\x80\x9c prane\xc5\xa1\xc4\x97 apie 141 u\xc5\xbesakym\xc4\x85, kuri\xc5\xb3 vert\xc4\x97 $22 mlrd. JAV doleri\xc5\xb3. Parodoje apsilank\xc4\x97 nuo 145 000 iki 200 000 lankytoj\xc5\xb3 visuomenei atvir\xc5\xb3 dien\xc5\xb3 metu ir apie 120 000\xc2\xa0\xe2\x80\x93 liepos 26-\xc4\x85j\xc4\x85 dien\xc4\x85."